ai4bharat/Pralekha huggingface dataset:
தேர்தல் ஆணையம்
'தேர்தல் ஒருமைப்பாடு' குறித்த கூட்டு செயல்பாட்டின் ஒரு முக்கிய பகுதியாக, 'தொழில்நுட்பத்தின் பயன்பாடு மற்றும் தேர்தல் ஒருமைப்பாடு' என்ற தலைப்பில் இரண்டாவது சர்வதேச மாநாட்டை தேர்தல் ஆணையம் நடத்துகிறது
இந்திய தேர்தல் ஆணையம், 2023 ஜனவரி 23 மற்றும் 24 தேதிகளில் புதுதில்லியில் ‘தொழில்நுட்பத்தின் பயன்பாடு மற்றும் தேர்தல் ஒருமைப்பாடு’ என்ற தலைப்பில் இரண்டாவது சர்வதேச மாநாட்டை நடத்துகிறது.
2021 டிசம்பரில் நடைபெற்ற ஜனநாயகத்திற்கான உச்சிமாநாட்டின் தொடர்ச்சியாக, தேர்தல் ஒருமைப்பாடு குறித்த சர்வதேசக் கூட்டமைப்பை இந்திய தேர்தல் ஆணையம் ஏற்பாடு செய்து வழிநடத்துகிறது. இந்தக் கூட்டமைப்பின் முதல் சர்வதேச மாநாடு 2022-ஆம் ஆண்டு 31 அக்டோபர் மற்றும் 01 நவம்பர் ஆகிய நாட்களில் புதுதில்லியில் நடைபெற்றது. 'தேர்தல் மேலாண்மை அமைப்புகளின் பங்கு, கட்டமைப்பு மற்றும் திறன்' என்ற தலைப்பில் 11 நாடுகளின் தேர்தல் மேலாண்மை அமைப்புகளைச் சேர்ந்த 50 பிரதிநிதிகள் முதல் மாநாட்டில் பங்கேற்றனர்.
நாளை  தொடங்கும் இரண்டு நாள் சர்வதேச மாநாட்டை தலைமைத் தேர்தல் ஆணையர் திரு ராஜீவ் குமார் தொடங்கி வைக்கிறார். நிறைவு அமர்வுக்கு இந்திய தேர்தல் ஆணையர் திரு அனுப் சந்திர பாண்டே தலைமை தாங்குகிறார். முதல் தொழில்நுட்ப அமர்வுக்கு இந்திய தேர்தல் ஆணையர் திரு அருண் கோயல் தலைமை வகிக்கிறார்.
அங்கோலா, அர்ஜென்டினா, ஆர்மேனியா, ஆஸ்திரேலியா, சிலி, குரோஷியா, டொமினிகா, பிஜி, ஜார்ஜியா, இந்தோனேஷியா, கிரிபாட்டி, மொரீஷியஸ், நேபாளம், பராகுவே, பெரு, பிலிப்பைன்ஸ், சுரினாம் ஆகிய 17 நாடுகளின் தேர்தல் மேலாண்மை அமைப்புகளில் இருந்து 43 பிரதிநிதிகள் இதில் பங்கேற்கின்றனர். சர்வதேச தேர்தல் நடைமுறை அமைப்பு , சர்வதேச ஜனநாயக மற்றும் தேர்தல் உதவி நிறுவனம்  ஆகியவற்றில் இருந்து 6 சர்வதேச பிரதிநிதிகளும் இந்த இரண்டாவது மாநாட்டில் பங்கேற்பார்கள் என எதிர்பார்க்கப்படுகிறது. புதுதில்லியில் உள்ள பல வெளிநாட்டு தூதரகங்களின் பிரதிநிதிகளும் இம்மாநாட்டில் கலந்துகொள்வார்கள் என்று எதிர்பார்க்கப்படுகிறது.
கப்பல் போக்குவரத்து அமைச்சகம்
கலங்கரை விளக்க சுற்றுலாத் திட்டங்கள்
நாடு முழுவதும் உள்ள 65 கலங்கரை விளக்கங்களில் அரசு மற்றும் தனியார் துறை பங்களிப்புடன் சுற்றுலா தொடர்பான நடவடிக்கைகளை மேற்கொள்ளப்படும். குஜராத் , தமிழ்நாடு , கேரளா , மகாராஷ்டிரா , கர்நாடகா , ஒடிசா , மேற்கு வங்கம் ,அந்தமான் மற்றும் நிக்கோபார் தீவுகள் , லட்சத்தீவுகள் , கோவா .
தமிழகத்தில் 11 கலங்கரை விளக்கங்கள் இந்த திட்டத்தின் கீழ் சுற்றுலா நடவடிக்கைகளுக்காக தேர்ந்தெடுக்கப்பட்டுள்ளது.
கன்னியாகுமரி, கூத்தங்குழி, மணப்பாடு, கீழக்கரை, தனுஷ்கோடி, பாம்பன், மல்லிப்பட்டணம், கோடியக்கரை, நாகப்பட்டிணம், பூம்புகார், பழவேற்காடு போன்ற கலங்கரை விளக்கங்களில் அரசு மற்றும் தனியார் பங்களிப்புடன் சுற்றுலா நடவடிக்கைகள் மேற்கொள்ளப்படும்.
இந்த தகவலை நாடாளுமன்றத்தில் மத்திய துறைமுகங்கள், கப்பல் மற்றும் நீர்வழித்துறை அமைச்சர் திரு சர்பானந்த சோனாவால் எழுத்துப்பூர்வமாக அளித்த தகவலில் தெரிவித்துள்ளார்.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 149.70 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 149.70 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 16.93 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1786212
நிதி அமைச்சகம்
மீன்பிடி படகில் வங்கதேசத்துக்கு கடத்த முயன்ற ரூ 3.3 கோடி மதிப்புள்ள ஜவுளிப் பொருட்களை சுங்கத் துறை பறிமுதல் செய்தது
தங்களுக்குக் கிடைத்த நுண்ணறிவுத் தகவலின் அடிப்படையில், டயமண்ட் துறைமுகத்தில் இருந்து சாகர் தீவை நோக்கி வந்து கொண்டிருந்த மீன்பிடி படகு ஒன்றை, 2020 செப்டம்பர் 6 மற்றும் 7-க்கு இடைபட்ட இரவில் சுங்க ஆணையரகம் , மேற்கு வங்கத்தின் அதிகாரிகள் இடைமறித்தனர்.
அதிகாரிகளை பார்த்தவுடன், படகில் இருந்தவர்கள் தப்பி செல்ல முயன்றனர். ஆனால், ஜியோன்காளிக்கு அருகே அவர்களில் ஆறு பேர், இந்திய கடலோரக் காவல் படை மற்றும் உள்ளூர் காவல் துறையின் உதவியுடன் பிடிபட்டனர்.
சோதனையின் போது, மீன்பிடி படகில் வங்கதேசத்துக்கு கடத்த முயன்ற ரூ 3.3 கோடி மதிப்புள்ள ஜவுளிப் பொருட்களை சுங்கத் துறை பறிமுதல் செய்தது. கைபேசிகள் மற்றும் வங்கதேச சிம் கார்டுகளும் பறிமுதல் செய்யப்பட்டன.
சமீப காலத்தில் நடைபெற்ற மிகப்பெரிய பறிமுதல்களில் இதுவும் ஒன்று. அனைத்து சட்டவிரோத வழிகளும் அரசு முகமைகளால் கண்காணிக்கப்படுகிறது என்றும், தேசத்துக்கு எதிரான நடவடிக்கைகள் தொடர்ந்து தடுக்கப்பட்டு வருவதாகவும் தெரிவிக்கப்பட்டுள்ளது.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleaseIframePage.aspx?PRID=1653483
(Visitor Counter : 76
பிரதமர் அலுவலகம்
பிரதமர் திரு. நரேந்திர மோடி, முப்படைகளின் வீர தீர செயல்களை காட்சிப்படுத்தும் நிகழ்ச்சியை தொடங்கி வைத்தார்: கொனாரக் போர் நினைவிடத்தில் உயிர்தியாகம் செய்த வீரர்களுக்கு அஞ்சலி செலுத்தினார்
முப்படை தளபதிகள் மாநாட்டில் பங்கேற்பதற்காக பிரதமர் திரு நரேந்திர மோடி இன்று ஜோத்பூர் சென்றடைந்தார். ஜோத்பூர் விமானநிலையத்தில் அளிக்கப்பட்ட முப்படைகள் அணிவகுப்பை பிரதமர் பார்வையிட்டார்.
கொனாரக் போர் நினைவிடத்தில் பிரதமர் உயிர்தியாகம் செய்த வீர்ர்களுக்கு அஞ்சலி செலுத்தினார். அங்கு வைக்கப்பட்டிருந்த பார்வையாளர்கள் புத்தகத்தில் ஆயுதப்படைகள் நாட்டிற்கு பெருமை சேர்ப்பதாகவும், தாய்நாட்டை பாதுகாப்பதில் அர்ப்பணிப்பு, மனஉறுதியுடன் பாடுபடுவதாகவும் குறிப்பிட்டார். தேச பாதுகாப்பில் இன்னுயிரை ஈந்த வீர்ர்கள் நாட்டின் வருங்கால சந்ததியினருக்கு உத்வேகம் அளிக்கும் அடையாளச் சின்னங்களாக விளங்குகிறார்கள் என்றும் அவர் குறிப்பிட்டார்.
கொனாரக் அரங்கில் முப்படைகளின் வீர தீர செயல்களை காட்சிப்படுத்தும் நிகழ்ச்சியை பிரதமர் தொடங்கி வைத்தார். இதனையொட்டி, அமைக்கப்பட்டிருந்த கண்காட்சியையும் பிரதமர் பார்த்தார்.
சுகாதாரம் மற்றும் குடும்ப நலத்துறை அமைச்சகம்
கொவிட்-19 தொற்றின் அண்மை தகவல்
நாடு தழுவிய தடுப்பூசித் திட்டத்தின் கீழ் இதுவரை 33.57 கோடி தடுப்பூசிகள் போடப்பட்டுள்ளன.
கடந்த 24 மணி நேரத்தில் 48,786 புதிய பாதிப்புகள் நாட்டில் ஏற்பட்டுள்ளன.
இந்தியாவில் கொரோனா தொற்றுக்காக மருத்துவமனைகளில் சிகிச்சை பெறுபவர்களின் எண்ணிக்கை, 5,23,257-ஆகக் குறைந்துள்ளது. மொத்த பாதிப்பில் இது 1.72 விழுக்காடு மட்டுமே.
இதுவரை மொத்தம் 2,94,88,918 பேர் கொவிட் தொற்றிலிருந்து குணமடைந்துள்ளனர்.
கடந்த 24 மணி நேரத்தில் 61,588 பேர் கொவிட் தொற்றிலிருந்து குணமடைந்துள்ளனர்.
தொடர்ந்து 49-ஆவது நாளாக தினசரி புதிய பாதிப்புகளை விட, குணமடைபவர்களின் எண்ணிக்கை அதிகரித்துள்ளது.
தேசியளவில் குணமடைவோர் விகிதம் 96.97 விழுக்காடாக கூடியுள்ளது.
வாராந்திர தொற்று உறுதி வீதம் 5 சதவிகிதத்திற்கும் கீழே குறைந்துள்ளது; தற்போது இது 2.64% ஆகும்.
தொடர்ந்து 24-வது நாளாக, அன்றாட பாதிப்பு வீதம் ஐந்து சதவீதத்திற்கும் குறைவாக, 2.54 சதவிகிதமாக உள்ளது.
இதுவரை 41.20 கோடி பரிசோதனைகள் செய்யப்பட்டுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1731781
கலாசாரத்துறை அமைச்சகம்
புதுப்பிக்கத்தக்க எரிசக்தியில் 30 மடங்கு உயர்வும், அணுசக்தியில் 30 மடங்கு அதிகரிப்பும், அனல் மின்சாரத்தில் இரு மடங்கு உயர்வும் இந்தியாவின் தேவையில் கரிக்காற்று இல்லாத 70 சதவீத மின்சாரத்தைத் தரமுடியும்: அனில் ககோத்கர்.
1998-ஆம் ஆண்டு பொக்ரான் அணுகுண்டு வெடிப்பு சோதனையைக் குறிக்கும் வகையிலான தேசிய தொழில்நுட்ப தினத்தையொட்டி, அணுசக்தி ஆணையத்தின் முன்னாள் தலைவரும், ராஜீவ் காந்தி அறிவியல் மற்றும் தொழில்நுட்ப ஆணையத்தின் தலைவருமான பத்ம விபூஷன் டாக்டர் அனில் ககோத்கர், பருவநிலை சிக்கல் நிறைந்த தருணத்தில் மின்சாரத் தேவையைச் சமாளிப்பது பற்றிய ஒரு தகவலை இந்திய மக்களுக்குத் தெரிவித்தார்.
‘’22 ஆண்டுகளுக்கு முன்பு அணுசக்தி சோதனை நடைபெற்றதையொட்டி தேசிய தொழில்நுட்ப தினம் கொண்டாடப்படுகிறது. அது நமக்கு தேசியப் பாதுகாப்பை அளித்துள்ளது’’, என்று மும்பை நேரு அறிவியல் மையம் ஏற்பாடு செய்த ஆன்லைன் உரையில் அறிவியல் மற்றும் தொழில்நுட்பத்தில் இந்தியாவின் முன்னேற்றம் குறித்து பேசுகையில் அவர் தெரிவித்தார்.
உலகம் முழுவதும் மனித வளக் குறியீட்டுக்கும், தனிநபர் மின்சார நுகர்வுக்கும் இடையிலான தொடர்பு குறித்து தமது உரையில் அவர் விளக்கினார். புள்ளிவிவரப்படி, மனிதவளக் குறியீடு அதிகமாக உள்ள நாடுகளில், தனிநபர் மின்சார நுகர்வும் அதிகரித்து மக்கள் உயர் தரமான வாழ்க்கையை அனுபவித்து வருகின்றனர்.
சுற்றுச்சூழலுக்கு பெரும் அச்சுறுத்தலாக இருக்கும் கரியமில வாயு உமிழ்வை எவ்வாறு கட்டுப்படுத்துவது என உலகம் முழுவதும் பருவ நிலை மாற்ற ஆராய்ச்சியாளர்கள் ஆய்வு நடத்தி வருகின்றனர். பருவநிலை மாற்றம் குறித்த அரசாங்கங்களுக்கு இடையிலான குழுவின் அறிக்கையின்படி, ‘’2,100-இல் 1.5 டிகிரிக்கும் கீழே இருப்பதற்கு, 2030-ஆம் ஆண்டு வாக்கில், 2010 அளவுப்படியான பசுமை இல்ல வாயுவின் உமிழ்வில் 45 சதவீதத்திற்கும் கீழே குறைக்கப்பட வேண்டும், 2050 –இல் அது ஜீரோ அளவுக்கு வரவேண்டும்’’ என்று கூறப்பட்டுள்ளது. அதாவது, உலகம் முழுவதும் வளர்ச்சியடையும் நோக்கம் கொண்ட பல நாடுகள், கரியமில வாயு உமிழ்வைத் தீவிரமாகக் குறைப்பதை உறுதி செய்வதற்கு இன்னும் 10 ஆண்டுகளே உள்ளன என்பது இதன் பொருளாகும்.
இதனை அடைய, தற்போது உள்ள தொழில்நுட்பங்களை துரிதமாகப் பயன்படுத்தி உலகம் தீவிரமாகச் செயல்பட வேண்டும். கரி உமிழ்வே இல்லாத இலக்கை எளிதில் எட்டுவதற்கு அணுசக்தியின் தேவை அவசியமாகிறது. அணுசக்தியின் பங்களிப்புடன், கரியமில வாயு உமிழ்வுக் குறைவாக உள்ள மின்சாரத்தைத் தயாரிப்பதற்கான செலவையும் குறைக்க முடியும். தயாரிக்கப்படும் மின்சாரத்தின் யூனிட் அளவில் உமிழ்வைக் குறைப்பதே இதன் பொருளாகும் .
இந்தியா போன்ற ஒரு நாட்டில், மின்சார நுகர்வில் கார்பன் அளவைக் குறைப்பதற்கு, நமக்கு புதுப்பிக்கத்தக்க எரிசக்தியில் 30 மடங்கும், அணுசக்தி மின்சாரத்தில் 30 மடங்கும், அனல் மின்சாரத்தில் இருமடங்கும் அதிகரிப்பு அவசியமாகும். அப்போது தான் நமக்கு 70 சதவீதம் கார்பன் இல்லாத மின்சாரம் கிடைக்கும்.
(------
குறு சிறு மற்றும் நடுத்தர தொழில் துறை அமைச்சகம்
சிறு, குறு, நடுத்தர தொழில்களின் கீழ் விவசாயம் மற்றும் சுற்றுலா சார்ந்த தொழில்கள்
மக்களவையில் கேள்வி ஒன்றுக்கு எழுத்துப்பூர்வமாக பதிலளித்த மத்திய சிறு, குறு, நடுத்தர தொழில்கள் துறை இணை அமைச்சர் திரு. பானு பிரதாப் சிங் வர்மா கீழ்காணும் தகவல்களை வழங்கினார்.
ஏற்கனவே உள்ள வழிகாட்டுதல்களின்படி, விவசாயம் மற்றும் சுற்றுலா சார்ந்த நிறுவனங்களின் கீழ் உள்ள சில நடவடிக்கைகள் சிறு, குறு, நடுத்தர தொழில்கள் துறையின் வரம்பில் உள்ளன. உத்யம் பதிவு அனுமதிக்கப்படும் இந்த இரண்டு வகைகளின் கீழ் உள்ள செயல்பாடுகள் குறித்த விவரங்கள் உத்யம் தளத்தில் கொடுக்கப்பட்டுள்ளன.
முதன்மை சந்தைக்கான பயிர்களை தயாரித்தல், அதாவது சுத்தம் செய்தல், வெட்டுதல், கிருமி நீக்கம் செய்தல் போன்ற விவசாய அடிப்படையிலான நடவடிக்கைகள், சுற்றுலா முகவர் செயல்பாடுகள், சுற்றுலா செயல்பாட்டாளர் நடவடிக்கைகள் போன்ற சுற்றுலா சார்ந்த நடவடிக்கைகள், குறுகிய கால தங்கும் வசதிகளை வழங்கும் ஹோட்டல்கள் மற்றும் மோட்டல்கள், விடுதிகள், ஓய்வு விடுதிகள்; படகுகளில் தங்கும் வசதி போன்றவை ஏற்கனவே சிறு, குறு, நடுத்தர தொழில் நடவடிக்கைகளாக சேர்க்கப்பட்டுள்ளன.
வணிகத் துறையின் அறிக்கையின்படி, விவசாயப் பொருட்களின் ஏற்றுமதியை ஊக்குவிப்பது ஒரு தொடர்ச்சியான செயலாகும். விவசாய ஏற்றுமதியை ஊக்குவிக்க, மாநில/மாவட்ட அளவில் பல நடவடிக்கைகளை அரசு எடுத்துள்ளது.
குறிப்பிட்ட செயல் திட்டங்கள் தயாரிக்கப்பட்டு, மாநில அளவிலான கண்காணிப்புக் குழுக்கள், விவசாய ஏற்றுமதிக்கான முதன்மை முகமைகள் மற்றும் பல மாநிலங்களில் கிளஸ்டர் அளவிலான குழுக்கள் உருவாக்கப்பட்டுள்ளன.
ஏற்றுமதியை ஊக்குவிக்க நாடு மற்றும் தயாரிப்பு சார்ந்த செயல் திட்டங்களும் உருவாக்கப்பட்டுள்ளன. வேளாண்மை ஏற்றுமதிக் கொள்கையின் நோக்கங்களை அடைய வணிகத் துறையின் ‘ஏற்றுமதி மையமாக மாவட்டம்’ என்ற முன்முயற்சியின் கீழ் உருவாக்கப்பட்ட நிறுவன கட்டமைப்பைப் பயன்படுத்தவும் முடிவு செய்யப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1811825
குடியரசுத் தலைவர் செயலகம்
மகாராஷ்டிராவில் உள்ள ராய்கட் கோட்டைக்கு சென்ற குடியரசு தலைவர், சிவாஜி சமாதியில் மரியாதை செலுத்தினார்
மகாராஷ்டிரா மாநிலத்தில் உள்ள ராய்கட் கோட்டைக்கு குடியரசுத் தலைவர் திரு ராம்நாத் கோவிந்த் இன்று சென்றார். சத்ரபதி சிவாஜி மகராஜுக்கு அவரது சமாதியில் மரியாதை செலுத்தினார்.
சிவாஜிக்கு மரியாதை செலுத்தும் வாய்ப்பை பெற்றதை தாம் பாக்கியமாக கருதுவதாக குடியரசுத் தலைவர் கூறினார். இந்தப் பயணம் தனக்கு ஒரு புனிதப் பயணம் என்றும் அவர் கூறினார்.
சிவாஜி தலைமையின் கீழ், இந்த ஒட்டு மொத்த பிராந்தியத்தின் பெருமை அதிகரித்ததாகவும், தேசபக்தி உணர்வு மீண்டும் ஏற்பட்டதாகவும் குடியரசுத் தலைவர் கூறினார்.
சிவாஜியின் குணம் பற்றி, 19ம் நூற்றாண்டில் எழுதப்பட்ட ‘சிவராஜ் - விஜயா’ என்ற சமஸ்கிருத புத்தகத்தில் மிகவும் திறம்பட விவரிக்கப்பட்டுள்ளது எனவும் அவர் குறிப்பிட்டார்.
இந்த புத்தகத்தை பல இந்திய மொழிகளில் மொழி பெயர்க்க வேண்டும் என்றும், அப்போதுதான் இளம் தலைமுறையினர் சிவாஜி பற்றியும் அவரது தனிச்சிறப்பான பணிகள் குறித்தும் அறிய முடியும் என்று அவர் கூறினார்.
சிவாஜியின் சிந்தனை எதிர்காலம் சார்ந்ததாக இருந்தது என்றும், தனது அமைச்சரவையின் உதவியால் அவர் பல பயனுள்ள முடிவுகளை எடுத்தார் என்றும் குடியரசுத் தலைவர் கூறினார்.
இந்தியாவின் முதல் நவீன கடற்படையை உருவாக்கியவர் சத்ரபதி சிவாஜி எனவும் குடியரசுத் தலைவர் திரு.ராம்நாத் கோவிந்த குறிப்பிட்டார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1778582
சாலைப் போக்குவரத்து மற்றும் நெடுஞ்சாலைத்துறை அமைச்சகம்
மத்தியப்பிரதேச மாநிலம் இந்தூரில் ரூ.2,300 கோடி மதிப்பிலான ஆறு தேசிய நெடுஞ்சாலைத் திட்டங்களை மத்திய அமைச்சர் திரு நிதின் கட்கரி தொடங்கி வைத்து அடிக்கல் நாட்டினார்
மத்தியப்பிரதேச மாநிலம் இந்தூரில் ரூ.2,300 கோடி மதிப்பிலான ஆறு தேசிய நெடுஞ்சாலைத் திட்டங்களை மத்திய அமைச்சர் திரு நிதின் கட்கரி தொடங்கி வைத்து அடிக்கல் நாட்டினார்.
இந்நிகழ்ச்சியில் பேசிய திரு நிதின் கட்கரி, இத்திட்டங்கள் மூலம் இந்தூருக்கான போக்குவரத்து மேம்படும் என்று கூறினார். அத்துடன் மாநிலமும் வளர்ச்சியடையும் என்று தெரிவித்தார். இந்தூரிலிருந்து ஏற்படுத்தப்படும் போக்குவரத்து மூலம் கலைஞர்கள், மாணவர்கள் மற்றும் அப்பகுதியைச் சார்ந்த வர்த்தகர்கள் ஆகியோருக்கு சிறந்த வாய்ப்பு ஏற்படும் என்று கூறினார். இந்தூர் – ஹர்தா பிரிவைச் சேர்ந்த கிராமங்களை இந்தூருடன் போக்குவரத்து வாயிலாக இணைப்பது சிறப்பாக அமையும் என்று அவர் கூறினார். தார் – பீதாம்பூர் தொழில் வழித்தடம் புதிய வேலைவாய்ப்புகளை உருவாக்கும் என்று திரு நிதின் கட்கரி தெரிவித்தார்.
இந்நிகழ்ச்சியில் மத்தியப்பிரதேசத்தில் குறிப்பிட்ட 14 இடங்களில் ரோப் கார் வசதி அமைப்பதற்கு அம்மாநில அரசு மற்றும் இந்திய தேசிய நெடுஞ்சாலை ஆணையம் இடையே ஒப்பந்தம் கையெழுத்தானது.
மனித வள மேம்பாட்டு அமைச்சகம்
ஜேஇஇ  2021-22: 12-ஆம் வகுப்பில் 75% மதிப்பெண் வரம்பு தளர்வு
ஜேஇஇ  தேர்வின் அடிப்படையில், 2021- 22 கல்வி ஆண்டில், தேசிய தொழில்நுட்பக் கழகங்கள், இந்திய தொழில்நுட்பக் கழக நிறுவனங்கள், திட்டம் மற்றும் கட்டிடக்கலை நிறுவனங்கள், மத்திய அரசின் நிதி உதவியுடன் இயங்கும் இதர தொழில்நுட்ப நிறுவனங்களில் சேரும் தகுதியைப் பெறுவதற்கு, 12-ஆம் வகுப்பில் குறைந்தபட்சம் 75 சதவீதம் மதிப்பெண்கள் பெற்றிருக்க வேண்டும் என்னும் விதியை மத்திய கல்வி அமைச்சகம் தளர்த்தியுள்ளது.
தேசிய தொழில்நுட்பக் கழகங்கள், மேற்குவங்காளத்தின் ஷிப்பூரிலுள்ள இந்திய பொறியியல் அறிவியல் தொழில்நுட்பக் கழகம், மத்திய அரசின் நிதி உதவியுடன் இயங்கும் இதர தொழில்நுட்ப நிறுவனங்களின்  இளங்கலைப்படிப்புக்கான சேர்க்கையானது, தேசிய தேர்வு முகமை நடத்தும் இணை நுழைவுத்தேர்வான ஜேஇஇ -இன் தரவரிசை/ தகுதியின் அடிப்படையில் நடைபெறும்.
ஜேஇஇ தரவரிசையின் அடிப்படையில் இந்திய தொழில்நுட்பக் கழகங்கள், தேசிய தொழில்நுட்பக் கழகங்கள், இந்திய தொழில்நுட்பக் கழக நிறுவனங்கள், இதர நிறுவனங்களில் சேர்வதற்கு மாணவர்கள் தங்களது 12-ஆம் வகுப்பு பொதுத் தேர்வில் குறைந்தது 75 சதவீத மதிப்பெண்கள் அல்லது குறிப்பிட்ட பள்ளி வாரியங்கள் நடத்தும் 12-ஆம் வகுப்பு பொதுத் தேர்வில் முதல் 20 சதவீதங்களுக்குள் மதிப்பெண் பெற வேண்டும். பட்டியலின/ பட்டியல் பழங்குடி மாணவர்கள் 12-ஆம் வகுப்புத் தேர்வில் 65% மதிப்பெண்களைப் பெற வேண்டும்.
ஜேஇஇ  தேர்வின் தேதியை அறிவித்தபோது 2021-22 கல்வி ஆண்டில் தகுதி பெறுவதற்கு 12-ஆம் வகுப்பில் குறைந்தபட்சம் 75 சதவீதம் மதிப்பெண்கள் பெற்றிருக்க வேண்டும் என்னும் விதி தளர்த்தப்படுவதாக மத்திய கல்வி அமைச்சர் திரு ரமேஷ் பொக்ரியால் ‘நிஷாங்க்’ அறிவித்திருந்தது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1689959
---
(Visitor Counter : 140
மனித வள மேம்பாட்டு அமைச்சகம்
கோவிட்-19 தொற்று காரணமான பொது முடக்கம் ஆகியவற்றைக் கருத்தில் கொண்டு பல்கலைக்கழகங்களுக்கான தேர்வுகள் கல்வி ஆண்டு குறித்த பல்கலைக்கழக மானியக் குழுவின் வழிகாட்டுதல்கள்.
கோவிட்-19 தொற்று மற்றும் அதனால் ஏற்பட்ட பொது முடக்கம் ஆகியவற்றைக் கருத்தில் கொண்டு, பல்கலைக்கழக மானியக் குழு ஒரு நிபுணர் குழுவை அமைத்து, தேர்வுகள் மற்றும் கல்வி ஆண்டு தொடர்பான பிரச்சினைகள் மூலம் ஏற்படும் கல்வி இழப்பை தவிர்க்கவும் மாணவர்களின் எதிர்காலத்திற்கு பொருத்தமான நடவடிக்கைகளை எடுக்கவும் பரிந்துரைகளை வழங்கவும் திட்டமிட்டுள்ளது.
கடந்த ஏப்ரல் 27ம் தேதி அன்று நடைபெற்ற ஆணையக்குழு கூட்டத்தில் குழுவின் அறிக்கையை ஏற்றுக்கொண்டதுடன், தேர்வுகள் மற்றும் கல்வி ஆண்டிற்கான வழிகாட்டுதல்களை அங்கீகரித்தது.
கோவிட்-19 தொற்று நோயைக் கருத்தில் கொண்டு பல்கலைக்கழகங்களுக்கான தேர்வுகள் மற்றும் கல்வி ஆண்டு குறித்த இந்த மானியக் குழுவின் வழிகாட்டுதல்கள், புதுதில்லியில் மத்திய மனிதவள மேம்பாட்டுத் துறை அமைச்சர் திரு ரமேஷ் போக்ரியால் 'நிஷாங்க்' முன்னிலையில் இன்று வெளியிடப்பட்டன. இந்நிகழ்ச்சியில் மனிதவளத் துறை அமைச்சகத்தின் உயர்கல்வி செயலாளர் திரு அமித் கரே மற்றும் அமைச்சகத்தின் மூத்த அதிகாரிகள் கலந்துக் கொண்டனர்.
பல்கலைக் கழக மானியக் குழு இன்று வழங்கிய வழிகாட்டுதல்களின் முக்கிய பரிந்துரைகள் பின்வருமாறு:
- இடைநிலை செமஸ்டர் மாணவர்கள்: தற்போதைய மற்றும் முந்தைய செமஸ்டரின் உள் மதிப்பீட்டின் அடிப்படையில் தரப்படுத்தப்படும். கோவிட்-19 நிலைமை இயல்பாக காணப்படும் மாநிலங்களில், ஜூலை மாதத்தில் தேர்வுகள் நடைபெறும்.
- கடைசி செமஸ்டர் மாணவர்கள்: தேர்வுகள் ஜூலை மாதத்தில் நடைபெறும்.
- ஒவ்வொரு பல்கலைக்கழகத்திலும் ஒரு கோவிட்-19 குழு அமைக்கப்பட்டு, கல்வி ஆண்டு செயல்பாடுகள் மற்றும் தேர்வுகள் தொடர்பான மாணவர்களின் பிரச்சினைகளை தீர்க்க அதிகாரம் அளிக்கப்படும்.
- விரைவான முடிவெடுப்பதற்காக பல்கலைக்கழக மானியக் குழு ஒரு கோவிட்-19 குழு உருவாக்கப்பட வேண்டும்.
கோவிட்-19 மற்றும் அதனால் ஏற்பட்ட பொது முடக்கம் ஆகியவற்றை கருத்தில் கொண்டு பல்கலைக்கழகங்களுக்கான தேர்வுகள் மற்றும் கல்வி ஆண்டு பற்றிய விரிவான வழிகாட்டுதல்களுக்கு இந்த இணைப்பைப் பயன்படுத்தவும்:
https://static.pib.gov.in/WriteReadData/userfiles/UGC%20Guidelines%20on%20Examinations%20and%20Academic%20Calendar.pdf
பிரதமர் அலுவலகம்
புடாபெஸ்ட்டில் இளையோருக்கான உலக சாம்பியன்ஷிப் போட்டியில் பதக்கங்கள் வென்ற இந்தியக் குழுவுக்கு பிரதமர் வாழ்த்து
பிரதமர் திரு.நரேந்திர மோடி, ஹங்கேரி புடாபெஸ்ட்டில் நடைபெற்ற இளையோருக்கான உலக சாம்பியன்ஷிப் போட்டியில் பதக்கங்கள் வென்ற இந்திய அணியினருக்கு வாழ்த்துத் தெரிவித்துள்ளார்.
இது தொடர்பாக அவர் வெளியிட்டுள்ள சுட்டுரைச் செய்தியில், “நமது விளையாட்டு வீரர்கள் தொடர்ந்து நம்மை பெருமை கொள்ளச் செய்கிறார்கள். ஹங்கேரி புடாபெஸ்ட்டில் நடைபெற்ற இளையோருக்கான உலக சாம்பியன்ஷிப் போட்டியில் இந்தியா 5 தங்கப் பதக்கங்கள் உட்பட 13 பதக்கங்களை வென்றுள்ளது. நமது குழுவினருக்கு வாழ்த்துகள். அவர்களது வருங்கால முயற்சிகளும் சிறக்க எனது நல்வாழ்த்துகள்” என்று தெரிவித்துள்ளார்.
உள்நாட்டு விமானப் போக்குவரத்து அமைச்சகம்
விங்ஸ் இந்தியா 2024-க்கான முன்னோட்ட நிகழ்வுக்கு விமானப் போக்குவரத்து அமைச்சகம் ஏற்பாடு செய்திருந்தது
விங்ஸ் இந்தியா 2024-க்கான முன்னோட்ட நிகழ்வுக்கு இந்திய தொழில் வர்த்தக சபைகளின் சம்மேளனம்- ஃபிக்கியுடன் இணைந்து விமானப் போக்குவரத்து அமைச்சகம் 18.05.2023 அன்று புதுதில்லியில் ஏற்பாடு செய்திருந்தது.
இந்த நிகழ்வில் விமானப் போக்குவரத்து மற்றும் எஃகுத்துறை அமைச்சர் திரு ஜோதிராதித்ய சிந்தியா முன்னோட்ட வீடியோவையும், விங்ஸ் இந்தியா 2024- தகவல் கையேட்டையும் வெளியிட்டார்.
முறைப்படுத்துபவர் என்பதில் இருந்து வசதி அளிப்பவர் என்ற பங்கிற்கு மாறி வருவதன் மூலம் நாட்டின் வளர்ந்து வரும் விமானப் போக்குவரத்து சந்தைக்கான திறன் உருவாக்கத்தின் மீது அரசு சிறப்புக் கவனம் செலுத்துவதாக விமானப் போக்குவரத்து அமைச்சர் திரு ஜோதிராதித்ய சிந்தியா கூறினார்.
கடந்த ஒன்பது ஆண்டுகளில் விமான நிலையங்களின் எண்ணிக்கை 74-லிருந்து 148- ஆக அதிகரித்துள்ளது என்றும் அடுத்த மூன்று முதல் நான்கு ஆண்டுகளுக்குள் விமான நிலையங்கள், ஹெலிகாப்டர் தளங்கள், நீர் மீதான ஓடுபாதைகள் ஆகியவற்றின் எண்ணிக்கையை 200 ஆக அதிகரிக்க இலக்கு நிர்ணயிக்கப்பட்டுள்ளது என்றும் அவர் கூறினார்.
இந்த முன்னோட்ட நிகழ்வில் விமானப் போக்குவரத்துத்துறை செயலாளர் திரு ராஜீவ் பன்சால், இந்திய விமான நிலையங்கள் ஆணையத்தலைவர் திரு சஞ்சீவ் குமார், ஏர் பஸ் நிறுவனத்தின் நிர்வாக இயக்குனர் திரு ரெம்மி மெய்லார்ட், ஃபிக்கி தலைமைச் செயலாளர் சைலேஷ் பதக் உள்ளிட்டோர் கலந்து கொண்டனர்.
விங்ஸ் இந்தியா 2024 நிகழ்வு ஐதராபாத்தில் 2024 ஜனவரி 18 முதல் 21 வரை நடைபெறவுள்ளது. இந்த நிகழ்வில் உலகம் முழுவதிலுமிருந்து விமான தொழில்துறையினர் பங்கேற்கவுள்ளனர்.
நிதி அமைச்சகம்
நகர்ப்புற உள்ளாட்சி அமைப்புச் சீர்திருத்தங்களை அமல்படுத்துவதில் ஆந்திரப்பிரதேசம், மத்தியப்பிரதேச மாநிலங்கள் முதன்மை
ஆந்திரப்பிரதேசம், மத்தியப்பிரதேசம் ஆகிய மாநிலங்கள், நகர்ப்புற உள்ளாட்சி அமைப்புச் சீர்திருத்தங்களை முதன் முதலில் அமல்படுத்தியுள்ளன. மத்திய நிதி அமைச்சகத்தின் செலவினத் துறையின் வழிகாட்டுதலின் படி இந்த இரு மாநிலங்களும் நகர்ப்புற உள்ளாட்சி அமைப்புச் சீர்திருத்தங்களை வெற்றிகரமாக செயல்படுத்தி உள்ளன.
இதையடுத்து, இரு மாநிலங்களும் திறந்தவெளிச் சந்தைக் கடன் முறை மூலம் ரூ. 4,898 கோடி கடன் பெற அனுமதி வழங்கப்பட்டுள்ளது. இதன்படி ஆந்திரப்பிரதேசம் ரூ. 2,525 கோடியும், மத்தியப்பிரதேசம் ரூ. 2,373 கோடியும் கடனாகப் பெற்றுக்கொள்ளலாம்.
கோவிட்-19 பெருந்தொற்றினால் ஏற்பட்டுள்ள சவால்களை எதிர்கொள்ளும் வகையில் மொத்த மாநில உற்பத்தியில் 2 சதவீதம் கடனை அந்தந்த மாநிலங்கள் பெற்றுக் கொள்ளலாம் என்று இந்திய அரசு கடந்த மே 17-ஆம் தேதி அறிவித்திருந்தது. மக்கள் மைய சீர்திருத்தங்களை மேற்கொள்வது இதன் முக்கியமான நோக்கமாகும். அதன் படி மாநிலங்கள் ஒவ்வொரு சீர்திருத்தத்தையும் நிறைவு செய்த பிறகு மொத்த மாநில உற்பத்தியில் 0.25 சதவீத அளவுக்குக் கூடுதல் கடன் பெறலாம்.
ஒரே தேசம் ஒரே ரேஷன் அட்டைத் திட்டத்தை அமல்படுத்துதல், எளிதான வர்த்தகத்தை மேற்கொள்வதற்கான சீர்திருத்தம், நகர்ப்புற உள்ளாட்சி அமைப்பு/ பயன்பாட்டு சீர்திருத்தங்கள், மின்துறை சீர்திருத்தங்கள் ஆகிய நான்கு முக்கியமான துறைகளில் மாநிலங்கள் சீர்திருத்தங்களை மேற்கொள்ள வேண்டும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1682876
உள்துறை அமைச்சகம்
பிரதமர் திரு நரேந்திர மோடியின் தாயார் மறைவுக்கு மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா ஆழ்ந்த இரங்கல் தெரிவித்துள்ளார்
பிரதமர் திரு நரேந்திர மோடியின் தாயார் மறைவுக்கு மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா ஆழ்ந்த இரங்கல் தெரிவித்துள்ளார்.
அவரது மறைவுக்கு இரங்கல் தெரிவித்து ட்விட்டரில் செய்தி வெளியிட்டுள்ள திரு அமித் ஷா, பிரதமர் நரேந்திர மோடியின் தாயார் மதிப்பிற்குரிய ஹீரா பா அவர்களின் மறைவுச் செய்தி மிகவும் வருத்தமளிக்கிறது. ஒரு மனிதரின் வாழ்வில் முதல் நண்பரும் ஆசிரியரும் தாய்தான், ஒருவரின் தாயை இழந்த வலி சந்தேகத்திற்கு இடமின்றி மிகப்பெரிய வலியாகும் என்று கூறியுள்ளார்.
தனது குடும்பத்தைப் பாதுகாத்து வளர்ப்பதற்காக ஹீரா பா எதிர்கொண்ட போராட்டங்கள் அனைவருக்கும் வழிகாட்டக் கூடியவை. அவரது தியாகம் நிறைந்த துறவு வாழ்க்கை என்றும் நம் நினைவுகளில் நிலைத்திருக்கும். இந்தத் துயரமான நேரத்தில் பிரதமர் திரு நரேந்திர மோடி மற்றும் அவரது குடும்பத்தினருக்கு நாடு துணைநிற்கிறது. கோடிக்கணக்கான மக்களின் பிரார்த்தனைகள் பிரதமருக்காக உள்ளன. ஓம் சாந்தி என்று மத்திய உள்துறை மற்றும் கூட்டுறவுத்துறை அமைச்சர் கூறியுள்ளார்.
வணிகம் மற்றும் தொழில்துறை அமைச்சகம்
உற்பத்தி, வர்த்தகம் மற்றும் இதர துறைகளில் இந்தியாவின் வளர்ச்சியை 2021-22 பட்ஜெட் அதிகரிக்கும்: வர்த்தக செயலாளர் டாக்டர் அனூப் வாத்வான்
இந்தியாவின் ஒட்டுமொத்த போட்டித்திறன் மற்றும் உற்பத்தி திறன்களை மேம்படுத்தும் நோக்கில் பல்வேறு முன்னெடுப்புகள் மற்றும் கவனம் செலுத்த வேண்டிய துறைகள் குறித்த விரிவான அறிவிப்புகள், 2021-22-ஆம் ஆண்டுக்கான நிதிநிலை அறிக்கையில் இடம் பெற்றுள்ளதாக மத்திய வர்த்தக தொழில் அமைச்சகத்தின் வர்த்தக துறைச் செயலாளர் டாக்டர் அனூப் வாத்வான் கூறியுள்ளார். இவற்றின் மூலம் இந்தியாவின் ஏற்றுமதிகளில் வளர்ச்சி, பன்முகத்தன்மை மற்றும் தொழில்நுட்ப மேம்பாடு ஏற்படும் என்றும் அவர் தெரிவித்துள்ளார்.
ஒப்புதல்கள் பெறுவதையும், நடைமுறைகளையும் எளிமையாக்கி வர்த்தகம் செய்வதை எளிதாக்குதல், முதலீட்டாளர்களுக்குத் தேவையான அனைத்து வசதிகளை உருவாக்கி முதலீட்டுக்கு உகந்த சூழலை ஏற்படுத்துதல் ஆகிய இரண்டையும் இவை பூர்த்தி செய்கின்றன.
2021-22 பட்ஜெட் முன்னெடுப்புகள் குறித்து ஊடகங்களிடம் பேசிய அவர், துடிப்பான உள்கட்டமைப்பு, சரக்குப் போக்குவரத்து, பயன்பாடுகளுக்கான சூழ்நிலையை உற்பத்தி துறைக்கு ஏற்படுத்துவதற்கு அதிக கவனம் செலுத்தப்பட்டுள்ளது என்று கூறினார். ஜவுளித்துறையில் சர்வதேச வெற்றியாளர்களை உருவாக்கி அத்துறையை வளர்ச்சியடைய செய்வதற்கான உலகத்தரம் வாய்ந்த உள்கட்டமைப்பை நிறுவக்கூடிய திட்டமான மிகப்பெரிய முதலீடுகளுடனான ஜவுளிப் பூங்காக்கள்  இந்த நடவடிக்கைகளில் ஒன்று அவர் கூறினார். அடுத்த மூன்று வருடங்களில் ஏழு ஜவுளி பூங்காக்கள் உருவாக்கப்படும்.
மேலும் பேசிய அவர், கொச்சி, சென்னை, விசாகப்பட்டினம், பாரதீப், பெதுவாகாட் ஆகிய ஐந்து முக்கிய மீன்பிடி துறைமுகங்களில் நவீன மீன்பிடி துறைமுகங்களையும், மீன் மையங்களையும் உருவாக்குவதற்கான குறிப்பிடத்தகுந்த முதலீடுகள், தமிழ்நாட்டில் பல்முனை கடற்பாசி பூங்கா ஆகியவை அறிவிக்கப்பட்டுள்ளன. ஜவுளி மற்றும் கடல்சார்ந்த துறைகளில் ஏற்றுமதிகளின் வளர்ச்சிக்கு இந்த நடவடிக்கைகள் ஊக்கமளிக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1694722
•••••
(Visitor Counter : 106